[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.12.2006

COM(2006) 860 τελικό

2005/0017 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ίδρυση Ευρωπαϊκού Ινστιτούτου για την Ισότητα των Φύλων

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣσύμφωνα με το άρθρο 250, παράγραφος 2 της συνθήκης ΕΚ

2005/0017 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ίδρυση Ευρωπαϊκού Ινστιτούτου για την Ισότητα των Φύλων (Κείμενο που παρουσιάζει ενδιαφέρον για τον ΕΟΧ)

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της για τις τροπολογίες που πρότεινε το Κοινοβούλιο.

2. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο: COM(2005) 81 τελικό - 2005/0017 (COD): 8.3.2005

Ημερομηνία της γνωμοδότησης της Ευρωπαϊκής Οικονομικής και Κοινωνικής Επιτροπής: 27.9.2005

Ημερομηνία της γνωμοδότησης του Ευρωπαϊκού Κοινοβουλίου σε πρώτη ανάγνωση: 14.3.2006

Ημερομηνία διαβίβασης της τροποποιημένης πρότασης στο Ευρωπαϊκό Κοινοβούλιο και στο Συμβούλιο: 8.5.2006

Ημερομηνία πολιτικής συμφωνίας του Συμβουλίου σχετικά με την κοινή θέση: 1.6.2006

Ημερομηνία επίσημης έγκρισης της κοινής θέσης από το Συμβούλιο: 18.9.2006

Ημερομηνία διαβίβασης της ανακοίνωσης της Επιτροπής στο Ευρωπαϊκό Κοινοβούλιο σχετικά με την κοινή θέση του Συμβουλίου: 21.9.2006

Ημερομηνία γνωμοδότησης του Ευρωπαϊκού Κοινοβουλίου σε 2η ανάγνωση: 14.12.2006

3. ΑΝΤΙΙΚΕΙΜΕΝΟ της πρότασης

Το προτεινόμενο Ινστιτούτο έχει σχεδιαστεί ως μέσο τεχνικής υποστήριξης τόσο προς τα κράτη μέλη όσο και προς τα κοινοτικά όργανα, και ιδίως την Επιτροπή, προκειμένου να διασφαλιστεί η υλοποίηση της κοινοτικής πολιτικής στον τομέα της ισότητας των ευκαιριών μεταξύ ανδρών και γυναικών.

Σε αυτό το πλαίσιο, το Ινστιτούτο θα εξασφαλίσει τη συλλογή και την ανάλυση αντικειμενικών, αξιόπιστων και συγκρίσιμων σε κοινοτικό επίπεδο δεδομένων, την ανάπτυξη κατάλληλων μεθοδολογικών εργαλείων ιδίως για την ενσωμάτωση της διάστασης του φύλου στις κοινοτικές πολιτικές, θα διευκολύνει την ανταλλαγή ορθών πρακτικών, το διάλογο μεταξύ των ενδιαφερόμενων φορέων και θα προβάλει περισσότερο αυτή την κοινοτική πολιτική στους ευρωπαίους πολίτες.

Η πρόταση συμβαδίζει με την ανακοίνωση του 2002 για το πλαίσιο λειτουργίας των ευρωπαϊκών ρυθμιστικών οργανισμών και με το σχέδιο διοργανικής συμφωνίας για τους ίδιους αυτούς οργανισμούς (το οποίο προτάθηκε το Φεβρουάριο του 2005 και συζητείται σήμερα).

4. Γνώμη της Επιτροπής επί των τροπολογιών που ενέκρινε το Ευρωπαϊκό Κοινοβούλιο ΣΕ ΔΕΥΤΕΡΗ ΑΝΑΓΝΩΣΗ

Οι τροπολογίες που εγκρίθηκαν από το Ευρωπαϊκό Κοινοβούλιο σε δεύτερη ανάγνωση κατά τη συνεδρίαση ολομέλειας της 14 Δεκεμβρίου αφορούν:

- Τη σύνθεση του διοικητικού συμβουλίου : το διοικητικό συμβούλιο μεσαίου μεγέθους (18 αντιπρόσωποι των κρατών μελών και 1 της Επιτροπής), χωρίς προεδρείο, συνοδευόμενο από σύστημα κυκλικής εναλλαγής των μελών σύμφωνα με τη σειρά των προεδριών·

-Ένα σχέδιο κοινής δήλωσης ως προς τη σύνθεση του διοικητικού συμβουλίου που δείχνει σαφώς ότι η λύση που υιοθετήθηκε για το Ινστιτούτο δεν αποτελεί προηγούμενο για άλλους μελλοντικούς οργανισμούς και που διευκρινίζει το σύστημα της κυκλικής εναλλαγής για τους εκπροσώπους του Συμβουλίου·

-Το φόρουμ των εμπειρογνωμόνων καθιερώνεται εκ νέου (27 εμπειρογνώμονες που διορίζονται από τα κράτη μέλη, 2 εμπειρογνώμονες που διορίζονται από το Ευρωπαϊκό Κοινοβούλιο και 3 αντιπρόσωποι των ΜΚΟ/κοινωνικών εταίρων σε ευρωπαϊκό επίπεδο)·

- Διορισμός του Διευθυντή : η διαδικασία του διορισμού αναφέρεται ρητά (ίδια διάταξη στον κανονισμό ΕΑΑΤ) και η πιθανότητα υποβολής του υποψηφίου που επιλέγεται σε ακρόαση ενώπιον του Ευρωπαϊκού Κοινοβουλίου καθίσταται υποχρέωση·

- Δευτερεύουσες προσαρμογές στο άρθρο 21 (αξιολόγηση), κατά τρόπο ώστε να συμπεριληφθούν στα στοιχεία αξιολόγησης η εξέταση της ορθότητας των διαχειριστικών δομών για την εκτέλεση των καθηκόντων του Ινστιτούτου, και στο άρθρο 22 (πρόταση αναθεώρησης).

Αυτές οι τροπολογίες προκύπτουν από ένα συμβιβασμό που επήλθε μεταξύ της προεδρίας του Συμβουλίου και των εισηγητών του Ευρωπαϊκού Κοινοβουλίου, με την υποστήριξη της Επιτροπής, ενόψει της υιοθέτησης του κανονισμού σε δεύτερη ανάγνωση.

Για την Επιτροπή, αυτός ο συμβιβασμός είναι ισορροπημένος.

Το διοικητικό συμβούλιο θα είναι μικρότερου μεγέθους. Ο συμβιβασμός περιλαμβάνει τις λύσεις που υποστηρίχθηκαν από την Επιτροπή σε πρώτη ανάγνωση: συμβούλιο με πλέον περιορισμένη σύνθεση χωρίς προεδρείο, μηχανισμός κυκλικής εναλλαγής των μελών, πρόβλεψη ενός συμβουλευτικού φόρουμ/φόρουμ εμπειρογνωμόνων.

Το σύστημα της κυκλικής εναλλαγής καθώς και η κοινή δήλωση επιτρέπουν στα επιφυλακτικά κράτη μέλη ν' αποδεχτούν το μεσαίου μεγέθους διοικητικό συμβούλιο, ενώ οι προσαρμογές που αφορούν το διορισμό του Διευθυντή, την εκ νέου καθιέρωση του φόρουμ και την πρόβλεψη του διορισμού των 2 εμπειρογνωμόνων από το Ευρωπαϊκό Κοινοβούλιο στο φόρουμ ανταποκρίνονται στα αιτήματα του Ευρωπαϊκού Κοινοβουλίου.

Η Επιτροπή αποδέχεται όλες τις τροπολογίες που εγκρίθηκαν από το Ευρωπαϊκό Κοινοβούλιο σε δεύτερη ανάγνωση.

5. Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της σύμφωνα με τα ανωτέρω.